《除夕再用韵答仁近二首 其二》
元代·方回

多公二十岁，此夕感尤深。颇觉北风转，不堪西日沈。

醉喧邻巷语，愁动故乡心。七帙从今始，菟裘可缓寻。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。